b'\n_START_ARTICLE_\nBulgaria de pe Volga\n_START_SECTION_\nOriginile\n_START_PARAGRAPH_\nExist\xc4\x83 pu\xc8\x9bine informa\xc8\x9bii despre Bulgaria de pe Volga din surse contemporane. Cum nu s-a p\xc4\x83strat niciun document autentic al bulgarilor din acea perioad\xc4\x83, cea mai mare parte a informa\xc8\x9biilor provin din surse arabe. persane, indiene sau ruse\xc8\x99ti. S-au ob\xc8\x9binut anumite informa\xc8\x9bii \xc8\x99i \xc3\xaen urma s\xc4\x83p\xc4\x83turilor arheologice._NEWLINE_Se crede c\xc4\x83, la \xc3\xaenceput, teritoriile Bulgariei de pe Volga au fost ocupate de popoarele fino-ugrice. Vechii bulgari au migrat \xc3\xaen zon\xc4\x83 cam pe la anul 660, fiind condu\xc8\x99i de hanul Kotrag, fiul lui Kubrat. Anumite triburi bulg\xc4\x83re\xc8\x99ti au continuat \xc3\xaenaintarea c\xc4\x83tre vest \xc8\x99i, dup\xc4\x83 multe aventuri, s-au stabilit \xc3\xaen zona cursului inferior al fluviului Dun\xc4\x83rea, \xc3\xaen zona Bulgariei de azi, unde s-au amestecat \xc8\x99i au fost asimila\xc8\x9bi de triburile de slavi care erau deja pe acele p\xc4\x83m\xc3\xa2nturi. Aici au adoptat limba slav\xc4\x83 \xc8\x99i credin\xc8\x9ba cre\xc8\x99tin ortodox\xc4\x83._NEWLINE_Cei mai mul\xc8\x9bi istorici sunt de acord c\xc4\x83 bulgarii de pe Volga au fost supu\xc8\x99ii Imperiului Hazar. Pe la sf\xc3\xa2r\xc8\x99itul secolului al IX-lea, a avut loc un proces de unificare, fond\xc3\xa2ndu-se capitala \xc8\x9binutului la Bol\xc4\x9far, la 160\xc2\xa0km sud de ora\xc8\x99ul Kazan. Cei mai mul\xc8\x9bi oameni de \xc8\x99tiin\xc8\x9ba consider\xc4\x83 c\xc4\x83 statul bulgar nu a fost capabil s\xc4\x83 ias\xc4\x83 din sfera de domina\xc8\x9bie a hazarilor p\xc3\xa2n\xc4\x83 c\xc3\xa2nd statul acestora din urm\xc4\x83 nu a fost distrus \xc3\xaen 965 de Sviatoslav, principele Rusiei Kievene._NEWLINE_Pentru a unifica triburile r\xc4\x83zboinice bulg\xc4\x83re\xc8\x99ti \xc8\x99i pentru a c\xc3\xa2\xc8\x99tiga un aliat puternic \xc3\xaen lupta cu hazarii, hanul Almas Khan i-a scris o scrisoare califului Bagdadului, \xc3\xaen care-i cerea ajutorul pentru trimiterea unor \xc3\xaenv\xc4\x83\xc8\x9ba\xc8\x9bi care s\xc4\x83 cunoasc\xc4\x83 \xc8\x99i s\xc4\x83 predea Coranul, dar \xc8\x99i sprijin pentru construirea de moschei. Pe 11 mai 922, hanul l-a \xc3\xaent\xc3\xa2mpinat pe misionarul Ahmad ibn Fadlan \xc8\x99i, patru zile mai t\xc3\xa2rziu, adunarea triburilor a proclamat islamul ca religie a statului.\n_START_SECTION_\nDeclinul\n_START_PARAGRAPH_\n\xc3\x8en septembrie 1223, l\xc3\xa2ng\xc4\x83 Samara, avangarda armatelor lui Ginghis Han, de sub comanda lui Uran, fiul lui Subutai Bagatur, a intrat \xc3\xaen Bulgaria de pe Volga, dar a fost \xc3\xaenfr\xc3\xa2nt\xc4\x83 de hanul Gabdula Chelbir. \xc3\x8en 1236, mongolii au reluat atacul, dar au avut nevoie de cinci ani s\xc4\x83 ocupe toat\xc4\x83 \xc8\x9bara, care \xc3\xaen acele timpuri era \xc3\xaen r\xc4\x83zboi civil. De atunci, Bulgaria a devenit parte statului cunoscut mai t\xc3\xa2rziu cu numele de Hoarda de Aur. Bulgaria a fost divizat\xc4\x83 \xc3\xaen mai multe hanate, fiecare dintre ele vasale ale Hoardei de Aur, bucur\xc3\xa2ndu-se de o autonomie limitat\xc4\x83. P\xc3\xa2n\xc4\x83 \xc3\xaen prima jum\xc4\x83tatea secolului al XV-lea, Hanatul Kazanului a devenit cel mai important dintre ace\xc8\x99ti vasali ai mongolilor.'